钦定古今图书集成/理学汇编/字学典/第093卷 > 《宋朱长文续书断》 > 《书品论》
## 钦定古今图书集成/理学汇编/字学典/第093卷 > 《宋朱长文续书断》 > 《书品论》

昔庾肩吾定张芝至于法高，一百二十有八人为九
品，李嗣真录李斯至于张正见八十一人为十等，其
闲有两存者，有互见者，网罗前哲，固已博矣。然肩吾
梁人也，其去羲、献未远，其所评远者必有据依，近者
皆所亲见。而嗣真得承群贤之馀绪，而又益以隋唐
之近迹，故可以锱铢以权之，尺寸以度之，列为数品然太繁则乱，其升降，失中者多矣。其说止于题评譬
喻，不求事实，虚言润饰，孰为准绳？至张怀瓘乃讨论
古今，自史籀至于唐之卢藏用为神、妙、能三品。然或
失于折衷，或伤于鄙俚，而叙古人之行事未备，其犹
病诸。予欲不踵怀瓘别为一书，然自度僻处而去古
益远，其所见闻皆不及怀瓘之博且“详也，虽复增损，
其能甚异哉！”于是续而补之。自隋以前，能书者，虽怀
瓘所不录，而杂见于庾、李《书品》。窦𣳻《述书赋》，迹绝难
考，此不复载也。怀瓘开元中尝为翰林供奉，工书之
外无闻焉。此谓“神妙能”者，以言乎上、中下之号而已，
岂所谓圣神之神，道妙之妙，贤能之能哉？就乎一艺，
区以别矣，杰立特出，可谓之神；运用精美，可谓之妙；
离俗不谬，可谓之“能。”据所传睹，精为著定。苟好恶之
异，商榷之差，以俟来哲。然同品之闲，固有优劣，览之
可以自知焉。